Uno Loop

Uno Loop (31. mai 1930 Tallinn – 8. september 2021) oli eesti estraadilaulja, kitarrist, muusikapedagoog ja sporditegelane.

Uno Loop sai laiemalt tuntuks legendaarse Eesti Raadio meeskvarteti liikmena (koos Eri Klasi, Kalju Terasmaa ja Arved Haugiga). Tema kui silmapaistva džäss-solisti firmamärgiks olid tundeliselt mõtisklevad bossanoovad, lisaks kinnistas ta end rahva südamesse telesaates "Horoskoop" esitatud estraadilauludega ("Korraks vaid", "Väike neiu" jm). Olnud pikal lauljateel nii suurte orkestrite, bigbändide kui ka väiksemate instrumentaalansamblite solist, eelistas ta eakana end kitarril saates anda kammerlikke kontserte.

Ta on eesti esimese kitarrimänguõpiku autor.

Haridus
Uno Loop lõpetas 1958. aastal Tallinna Muusikakooli muusikateooria erialal ja 1980. aastal Tallinna Pedagoogilise Instituudi orkestrijuhtimise erialal. 

Lapsena klaverit õppinud noormees sattus kutseliste muusikute ringkonda tänu sellele, et tundis Uno Naissoo juhatatud ansambli Swing Club pillimehi.Verni Leivak. Abikaasaga raudpulmi tähistav Aino Loop: sellega harjub ära, kui teised naised su meest vaatavad Õhtuleht.ee, 19.06.2019.

Töö muusikapedagoogina
Aastatel 1959–1961 õpetas Loop Tallinna Muusikakooli rahvapilliosakonnas orkestreerimist. 1977–1992 töötas ta Georg Otsa nimelises Tallinna Muusikakoolis muusikaajaloo, laulu- ja kitarriõpetajana ning 1980–1990 džässmuusika osakonna juhatajana. 1992. aastast oli ta vabakutseline muusik.Uno Loop ESBL.

Muusikakooli džässiosakonna juhatajana jätkas ta seal Uno Naissoo alustatud tööd. Ta oli üks Uno Naissoo nimelise fondi loomise algatajaid. 

Uno Loop oli ka üks 2000. aastal asutatud Eesti Esitajate Liidu asutajaid ja ligi 20 aastat liidu juhatuse liige.

Tegevus muusiku ja vokaalsolistina
Pikka aega oli Uno Loop Eesti Raadio (estraadiorkestri) solist. Aastatel 1961–1965 töötas ta Eesti NSV Riikliku Filharmoonia solistina. Ta on esinenud Horre Zeigeri Big Bandi, Estonian Dream Big BandiViimane proov: Tamme hilineb, Loop on vana rahu ise Õhtuleht.ee, 30.12.2010. ja muude bigbändide ning paljude instrumentaalansamblite solistina. 

Loop musitseeris ansamblites Metronoom, Swing Club ja Sinilind ning laulis Eesti Raadio meeskvartetis koos Eri Klasi, Kalju Terasmaa ja Arved Haugiga. Ta oli ka naisansambli Laine solist ja esines solistina ETV legendaarses estraadimuusikasaates "Horoskoop".

1957. aastal võitis ta Moskvas toimunud VI ülemaailmsel noorsoo- ja üliõpilasfestival ansambli Metronoom koosseisus hõbemedali.Hendrik Alla. Uno Loop: mäletan Erist kõiki pisiasju Postimees.ee, 26.02.2016. 

Veel 2009. aastal esines Uno Loop ammuse Eesti-Norra seltsi liikmena Norras galakontserdil.Rando Tooming. Tervenenud Uno Loop lendab Norrasse esinema Õhtuleht.ee, 30.04.2009. Ametlikult jäi tema viimaseks suuremaks orkestri ees esinemiseks kontsert Nokia kontserdimajas 30. detsembril 2010, seal esitas ta kolm duetti. End ise kitarril saates andis ta väiksemaid kammerlikke kontserte siiski ka hiljem.Janar Ala. Uno Loop – alati moodne, alati kerge Postimees.ee. 08.09.2021.

Uno Loop on lauljana salvestanud üle 250 laulu, mitmed neist on ta ise kirjutanud. Tema esimene helisalvestis Eesti Raadios oli aga Raimond Valgre "Sinilind".ETV saade "Sinilind. Uno Loop" ERR Arhiiv, 31.05.1990. Ta on esinenud ja teinud stuudiosalvestisi koos paljude tuntud lauljatega, nagu Georg Ots, Heli Lääts, Els Himma, Heidy Tamme, Marju Kuut, Kalmer Tennosaar, Ivo Linna, Jaak Joala jt.

Laule Uno Loobi esituses
Uno Loop on laulude "Isad ja pojad", "Kamina ees", "Kaunis muinasjutt", "Veel", "Nii on ikka olnud see", "Talvelaul", "Kodurand", "Milleks" jt helilooja ja sõnade autor. Loodud laule on kokku vähemalt 45. Uno Loop 2CD 2000, Elwood Muusik.

Tema esituses said tuntuks laulud "Sa oled mu pilk" (helilooja Arne Oit), "Suudlused suudeldud soolaste huultega" (Kustas Kikerpuu), "Muusika on rõõmu jaoks" (Pete Seeger), "Kui käes on jaanipäev" (Uno Naissoo), "Me pole enam väikesed" (Arne Oit), "Mis värvi on armastus" (Arne Oit), "Märtsis algas mai" (Uno Naissoo), "Korraks vaid" (R. Germani), "Sinilind" (Raimond Valgre), "Kevad Kadriorus" (Hans Hindpere), "Väike neiu" (Pace, Panzeri), "Lõke preerias" (Arne Oit), "Ära koo mu käpikuisse päikest" (Tiit Lehto) jne.

Muusikafilm "Uno"
9. juulil 1971 esilinastus Eesti Televisioonis muusikafilm "Uno" (režissöör Elmo Lööve), mille stsenarist on Eri Klas. Filmis esitab Uno Loop enda ja Arne Oidi omaaegseid tippmeloodiaid. Tema enda loomingust kõlavad näiteks laulud "Saatis mind kodu kord teele", "Veel", "Nii on ikka olnud see" ("Kord poiss ja tüdruk käsikäes ...") jm. 

Laul "Kamina ees" rahvusvahelises kuues
Uno Loobi 1971. aastal kirjutatud ja hiljem igihaljaks lauldud laul "Kamina ees" on üks neid eesti lauluparemikku kuuluvaid lugusid, mis sai Eesti Autorite Ühingu muusikaprojekti "Muinaslugu sinilinnust" raames uue seade ning ilmus samanimelisel plaadil (ja ingliskeelsel sõsarplaadil "Estonian Evergreens") 2016. aastal Lutz Krajenski arranžeeringus, seda esitab inglise keeles Koit Toome. Laulu valis 18 huvipakkuvama loo hulka rahvusvaheline žürii.Joosep Sang. Muinaslugu sinilinnust. Estonian Evergreens. Revival / EAU Ajakiri Muusika, 02.02.2017. Laulu "Kamina ees" peetakse Eesti esimeseks bossanoovaks.ETV saade "Estraadisangarid 7. Uno Loop" ERR Arhiiv, 21.04.2017.

Spordialane tegevus
Nooruses tegeles Uno Loop poksiga ning tuli 1947. ja 1948. aastal II kergekeskkaalus (kuni 67 kg) Eesti NSV noortemeistriks.Rein Pajur. "Poksi lugu". Tallinn 2018. Lk 536.

Hiljem harrastas ta triatloni ja oli Eestis selle ala innukas propageerija. Ta oli 1993. aastal 21CC Triatloniklubi asutaja ning 2007. aastani selle tegevjuht, hiljem aupresident. Ta oli 1992.–1997. aastal Eesti Triatloni Liidu juhatuse liige, 1997. aastast auliige.

Novembris 2005 allkirjastasid SA Eesti Rahvuskultuuri Fond (ERKF) nõukogu esimees Eri Klas ja Uno Loop lepingu, millega ERKF-i juurde moodustati triatlonifond, et toetada väljapaistvate tulemustega triatleete ja triatloni arengut Eestis. Uno Loop annetas fondi algkapitaliks 25 000 krooni.Loop loob ERKF-i juurde Triatloni Fondi Eesti Ekspress, 21.11.2005.

Teoseid
 "Kitarrimängu õpik". Eesti Riiklik Kirjastus. Tallinn 1964

Tunnustus
 1981 – Eesti NSV teeneline kunstnik 
 1999 – Kuldne Plaat – panuse eest Eesti muusikasseSven Lõhmus pälvib auhinna panuse eest Eesti muusikasse ERR Kultuur, 12.12.2024.
 2001 – Valgetähe medaliklassi teenetemärk
 2019 – Tallinna Ülikooli sajandi vilistlane

Muid austusavaldusi
Elulooraamat
Enno Tammer on kirjutanud tema elulooraamatu "Uno Loop. Läbi elu", mis ilmus 2009. aastal (kirjastus Tammerraamat).Raamat "Uno Loop : läbi elu" E-kataloogis ESTER. Vaadatud 02.03.2025.

"Uno Bossa ehk Uno Loobi seitse elu"
2014. aasta veebruaris esietendus Rakvere teatris muusikalavastus „Uno Bossa ehk Uno Loobi seitse elu“, mis oli austusavaldus vanameister Uno Loobile ning käsitles meelelahutuslikus vormis tema elulugu ja loomingut. Näidendi kirjutas Peep Pedmanson, lavastas Hardi Volmer ja peaosa – Uno Loopi – mängis Margus Grosnõi.Esietendub „Uno bossa“: muinasjutuline muusikalavastus Uno Loobi elust ERR Kultuur, 13.02.2014.

Isiklikku
Uno Loop oli abielus Aino Loobiga, 2019. aastal tähistasid nad 70. pulma-aastapäeva. Abielust sündis poeg Neeme.Verni Leivak. Abikaasaga raudpulmi tähistav Aino Loop: sellega harjub ära, kui teised naised su meest vaatavad Õhtuleht.ee, 19.06.2019. Pere elas alates 1963. aastast peamiselt Laulasmaal.Verni Leivak. Uno Loop: päeva kiida õhtul Postimees.ee, 16.02.2014.

Uno Loobi tütar on endine ETV "Entel-tenteli" laululaps Katrin Männiko (Kiho) (sündinud 1963). Isa ja tütre duetina on Eesti Raadio fonoteegis säilinud näiteks Vello Lipandi ja Juta Kaidla laul "Ütle, mida suvel teed", mis võitis auhinna Riikliku Filharmoonia lauluvõistlusel 1970. aastal."Kui laulud võistlesid", 7. saade ERR Arhiiv, 23. jaanuar 1996.

Uno Loop on maetud Tallinna Rahumäe kalmistule.

Viited

 Kirjandus 
 "Laulab Uno Loop". Eesti Raamat. Tallinn 1977.
 Enno Tammer. "Uno Loop: läbi elu". Tammerraamat. Tallinn 2009, 272 lk; ISBN 9789949449354

 Välislingid 


 Katkend laulust "Muusika on rõõmu jaoks" Uno Loop ja ansambel Laine (1965)
 ETV saade "Estraaditähestik. Uno Loop" Saatejuht Urmas Ott. ERR Arhiiv, 10. detsember 1983
 ETV saade "Carte blanche. Uno Loop" Saatejuht Urmas Ott. ERR Arhiiv, 18. märts 1997
 "Tähelaev. Uno Loop" ERR Arhiiv, 29. oktoober 2006
 Jaanus Kulli. Uno Loobist sünnib suveks muusikal Õhtuleht, 21. jaanuar 2009
 "Täna õhtul Uno Loop" ERR Arhiiv, 18. jaanuar 2009
 ETV saade "Estraadisangarid 7. Uno Loop" ERR Arhiiv, 21. aprill 2017
 ETV saade "Uno Loop. Armastuse värvid" ERR Arhiiv, 31. mai 2020
 Janar Ala. Uno Loop – alati moodne, alati kerge Postimees.ee, 8. september 2021
 Sirje Vihma-Normet. Uno Loop oli nõudlik, aga heatahtlik õpetaja Õpetajate Leht. 8. oktoober 2021

 Haud Tallinna Rahumäe kalmistul

Kategooria:Eesti lauljad
Kategooria:Eesti kitarristid
Kategooria:Eesti muusikapedagoogid
Kategooria:Eesti poksijad
Kategooria:Tallinna Ülikooli vilistlased
Kategooria:Valgetähe medaliklassi teenetemärgi kavalerid
Kategooria:Eesti NSV teenelised kunstnikud
Kategooria:Rahumäe kalmistule maetud
Kategooria:Sündinud 1930
Kategooria:Surnud 2021